Source: https://jozsefvaros.hu/hir/7193/Pert_vesztett_az_Aurora_uzemeltetoje_lapunkkal_szemben/
Timestamp: 2019-08-23 17:29:12
Document Index: 1592143

Matched Legal Cases: ['Kúria ', 'bíróság ', 'bíróság ', 'bíróság ', 'bíróság ', 'Kúria ']

Pert vesztett az Auróra üzemeltetője lapunkkal szemben - jozsefvaros.hu
Két hete a Kúria utasította el felülvizsgálati kérelmüket
„A törvények mindenkire vonatkoznak, még az Aurórára is” címmel közölte a Józsefváros újság – a VIII. kerületi önkormányzat hivatalos lapja – Sára Botond polgármester közleményét, amelynek egyes mondatai miatt a hely üzemeltetője beperelte lapunkat. A Fővárosi Törvényszék azonban a keresetet elutasította: a pert az aurórások elvesztették.
Józsefváros polgármesterének közleménye több mondatát is sérelmezte az Auróra klub üzemeltetője (felperes), ami miatt sajtóhelyreigazítási pert indított lapunk (alperes) ellen. A bíróság döntése szerint azonban a kereset alaptalan.
Az elsőfokú bíróság ítéletében megállapította, hogy egyik sérelmezett tartalom miatt sincs szükség sajtó-helyreigazításra. A második, peresített rész („Józsefvárosban nincs szükség olyan helyre, amely zavarja a lakosság nyugalmát, főként, ha ott drogoznak, és még a rendőrség is javasolja a bezáratását”) valótlanságot nem tartalmaz.
A bíróság döntésében azt is megfogalmazta, hogy a szólás és véleménynyilvánítás szabadsága alapján a sajtónak joga és lehetősége van még a kritikus hangvételű cikkek megírására, ilyen tartalmú közlemények közzétételére is.
A bíróság a perköltség (133350 Ft) és az eljárási illeték (36000 Ft) megfizetésére is kötelezte az aurórásokat.
Újabb pert vesztettek
A közelmúltban ez már a második olyan döntés, amelyet elveszítettek az aurórások egy VIII. kerületi ügy kapcsán. Mint korábban megírtuk: „Elutasította a Kúria a józsefvárosi Auróra Klub üzemeltetőjének a Magyar Helsinki Bizottság közreműködésével benyújtott felülvizsgálati kérelmét. Ez azt jelenti, hogy a legmagasabb fellebbviteli fórumon is az önkormányzat által képviselt lakossági akarat győzött: 22 óra után továbbra sem lehetnek bulik, amelyek zavarnák a környéken élők nyugalmát.”
Forrás: https://jozsefvaros.hu/hir7193Pert_vesztett_az_Aurora_uzemeltetoje_lapunkkal_szemben